31999R1609
L 190/14
JURNALUL OFÍCIAL AL UNIUNII EUROPENE
REGULAMENTUL (CE) NR. 1609/1999 AL COMISIEI
din 22 iulie 1999
de stabilire a normelor detaliate de punere în aplicare a Regulamentului (CE) nr. 856/1999 al Consiliului de stabilire a unui cadru special de asistență pentru furnizorii ACP tradiționali de banane
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 856/1999 al Consiliului din 22 aprilie 1999 (1) de stabilire a unui cadru special de asistență pentru furnizorii tradiționali ACP de banane, în special articolul 8.
(1)
întrucât Regulamentul (CE) nr. 856/1999 stabilește, pentru o perioadă care să nu depășească zece ani, un cadru special de asistență tehnică și financiară pentru ajutorarea furnizorilor tradiționali ACP de banane în ceea ce privește adaptarea la noile condiții ale pieței, ca urmare a modificărilor aduse organizării comune a pieței bananelor;
(2)
întrucât Regulamentul (CE) nr. 856/1999 stipulează că asistența tehnică și financiară se acordă pentru a contribui la punerea în aplicare a programelor care vizează îmbunătățirea competitivității în sectorul bananelor, în cazul în care îmbunătățirea competitivității din sectorul bananelor nu este durabilă, în scopul sprijinirii diversificării;
(3)
întrucât programele prezentate pentru finanțare ar trebui să fie compatibile cu obiectivele generale de dezvoltare ale furnizorului ACP tradițional în cauză;
(4)
întrucât, pentru a se asigura compatibilitatea și conformitatea acestor programe în ceea ce privește obiectivele specifice definite în Regulamentul (CE) nr. 856/1999, este necesar ca aceste programe să se bazeze pe o strategie coerentă pe termen lung;
(5)
întrucât această strategie ar trebui să fie stabilită de către furnizorul ACP tradițional în cauză, în colaborare cu partenerii implicați la nivel de sector și aprobată de către Comisie;
(6)
întrucât, pentru a se asigura o abordare integrată, programele prezentate pentru finanțare ar trebui să ia forma unor planuri de acțiune anuale, pe baza strategiei adoptată;
(7)
întrucât articolul 7 alineatul (1) din Regulamentul (CE) nr. 856/1999 stabilește că, în cadrul sumei globale disponibile pentru un anumit an, suma maximă disponibilă fiecărui furnizor tradițional ACP pentru finanțarea de programe destinate creșterii competitivității din sectorul bananelor este fixată în funcție de lipsa de competitivitate observată și luarea în considerare a importanței producției de banane a țării în cauză; întrucât se mai prevede că, în cazul în care se pun în aplicare numai programe destinate diversificării, se alocă o sumă comparabilă cu cea acordată altor furnizori tradiționali;
(8)
întrucât trebuie să fie stabilite normele detaliate de aplicare a metodei de calcul al alocațiilor pentru fiecare țară;
(9)
întrucât lipsa de competitivitate ar trebui să fie stabilită pentru fiecare furnizor ACP, în funcție de diferențele de preț observate la intrarea pe piața comunitară, luându-se în considerare cantitățile exportate în Comunitate; întrucât, pentru a evita impactul fluctuațiilor de preț pe termen scurt, diferența de preț avută în vedere ar trebui să fie calculată în funcție de o perioadă de referință suficient de lungă, imediat precedentă anului de aplicare; întrucât pentru a acorda un tratament comparabil tuturor furnizorilor ACP tradiționali, indiferent de obiectivul specific urmărit de aceștia, ar trebui să se utilizeze diferența medie de preț ACP observată, în cazul în care exporturile au încetat ca o consecință a diversificării; întrucât având în vedere obiectivul economic al Regulamentului (CE) nr. 856/1999 de a permite furnizorilor ACP tradiționali să mențină pe piața comunitară o poziție echivalentă celei deținute anterior intrării în vigoare a Regulamentului (CE) nr. 1637/98 al Consiliului (2), cantitățile luate în considerare pentru stabilirea lipsei competitivității ar trebui să fie cele realizate pe parcursul celor trei ani care preced intrarea în vigoare a regulamentului respectiv;
(10)
întrucât importanța producției de banane pentru economia furnizorului ACP tradițional respectiv este cel mai bine reflectată de ponderea sectorului bananelor în PIB-ul țării respective; întrucât cele mai precise statistici în această privință sunt furnizate de către Fondul Monetar Internațional sau în absența acestora de către UNCTAD și întrucât statisticile respective trebuie deci să fie utilizate; întrucât în ceea ce privește cantitățile pentru export, obiectivul economic al Regulamentului (CE) nr. 856/1999 solicită ca statisticile utilizate să fie cele care fac trimitere la cei trei ani care preced anul intrării în vigoare a Regulamentului (CE) nr. 1637/98 pentru care există statistici disponibile;
(11)
întrucât, dat fiind faptul că factorii economici de bază ai comerțului cu banane variază considerabil în cadrul grupului de furnizori ACP tradiționali, se poate obține rezultatul cel mai echitabil cu putință, în cazul în care ambele criterii relevante pentru calculul alocațiilor pentru fiecare țară sunt evaluate în mod egal;
(12)
întrucât, pentru a se asigura fezabilitatea programelor care urmează a fi finanțate, ar trebui să se fixeze o alocație minimă;
(13)
întrucât, în mod special, trebuie avută în vedere necesitatea unor soluții specifice pentru Somalia;
(14)
întrucât articolul 7 alineatul (2) din Regulamentul (CE) nr. 856/1999 stabilește ca, din anul 2004 și pentru fiecare an ulterior, nivelului asistenței puse la dispoziția furnizorilor ACP tradiționali individuali să i se aplice un coeficient de reducere maxim de 15 %; întrucât se mai prevede că, în cazul în care se pun în aplicare programe de creștere a competitivității, coeficientul de reducere respectiv se reduce proporțional cu creșterea competitivității observate, comparativ cu anul precedent;
(15)
întrucât pentru a se asigura utilizarea maximă a posibilităților oferite de Regulamentul (CE) nr. 856/1999 de ajutorare a furnizorilor ACP tradiționali de a se adapta la noile condiții ale pieței, fondurile neutilizate în anul bugetar ar trebui realocate;
(16)
întrucât măsurile prevăzute de prezentul regulament sunt conforme cu avizul comitetului prevăzut la articolul 8 din Regulamentul (CE) nr. 1637/98,
ADOPTĂ PREZENTUL REGULAMENT:
Articolul 1
(1) Cererile de asistență tehnică și financiară în conformitate cu Regulamentul (CE) nr. 856/1999 se prezintă Comisiei de către furnizorul ACP tradițional respectiv, la începutul fiecărui an calendaristic și nu mai târziu de 60 de zile de la acordarea alocațiilor financiare menționate la articolul 2. Se ține seama de situația specială a Somaliei.
(2) Cererile respective ar trebui să se bazeze pe o strategie pe termen lung pentru sectorul bananelor, stabilită de țara ACP în cauză, după consultarea partenerilor implicați la nivel de sector și aprobată de către Comisie. Strategia ar trebui să definească obiectivul specific urmărit în conformitate cu articolul 3 alineatul (2) din Regulamentul (CE) nr. 856/1999, să evalueze viabilitatea acestuia și să stabilească abordarea adoptată pentru a realiza obiectivul respectiv. De asemenea, aceasta mai trebuie să prevadă informațiile necesare pentru a evalua compatibilitatea acestuia cu obiectivele generale de dezvoltare ale furnizorului ACP tradițional în cauză. Trebuie să se acorde o atenție deosebită posibilității de a realiza proiecte la nivel regional.
(3) Programele prezentate pentru finanțare ar trebui să se elaboreze pe baza strategiei aprobate și sub formă de planuri de acțiune anuale.
Articolul 2
Suma maximă disponibilă pentru finanțarea programelor menționate la articolul 1 alineatul (3) anterior se fixează anual. Fără a aduce atingere articolului 6 din cele ce urmează, suma se calculează individual pentru fiecare furnizor ACP tradițional, pe baza lipsei de competitivitate observată și de importanță a producției de banane pentru economia țării respective, ambele criterii având o pondere egală.
Articolul 3
(1) Lipsa de competitivitate se calculează pe baza cantităților de referință și pe baza diferenței dintre prețul de referință al țării terțe și prețul de referință ACP.
(2) Cantitatea de referință este cantitatea medie de banane exportate în Comunitate de către fiecare furnizor ACP pe parcursul ultimilor trei ani care preced intrarea în vigoare a Regulamentului nr. 1637/98 al Consiliului. Cantitatea de referință pentru Somalia se fixează la 60 000 de tone, prin derogare și luând în considerare situația deosebită a acesteia. Cantitățile de referință aplicabile sunt listate în anexa 1.
(3) Prețul de referință pentru țară terță este prețul mediu cel mai scăzut per tonă de banane produse de oricare furnizor individual dintr-o țară terță, alta decât o țară ACP și exportate în Comunitate pe parcursul ultimilor trei ani care preced anul de aplicare, pentru care se solicită asistență și pentru care sunt disponibile statistici.
(4) Prețul de referință ACP este prețul mediu per tonă de banane produse de furnizorul ACP tradițional în cauză și exportate în Comunitate pe parcursul aceleași perioade. În cazul în care exporturile de banane au încetat ca urmare a diversificării, se aplică prețul mediu de referință ACP.
(5) Prețurile de referință menționate la alineatele (3) și (4) anterioare sunt prețuri CIF. Statisticile necesare pentru calculul lipsei de competitivitate sunt cele stabilite și publicate pentru importurile comunitare de către Biroul Statistic al Comunităților Europene.
Articolul 4
Importanța producției de banane pentru economia furnizorului ACP tradițional în cauză se stabilește pe baza valorii adăugate de către sectorul bananelor din PIB-ul total al furnizorului ACP tradițional în cauză, în ultimii trei ani care preced intrarea în vigoare a Regulamentului nr. 1637/98 al Consiliului pentru care sunt disponibile statistici. Statisticile utilizate în acest scop sunt cele elaborate de Fondul Monetar Internațional sau în absența acestora de către UNCTAD. Factorul de calcul pentru Somalia se fixează la 1,0, prin derogare și luând în considerare situația deosebită a acesteia. Factorii de calcul obținuți din aceste statistici sunt enumerați în anexa II.
Articolul 5
Fără a aduce atingere articolelor 2 și 4 anterioare, se aplică alocațiilor un coeficient de reducere automat din anul 2004 și pentru fiecare dintre anii ulteriori. Coeficientul de reducere se fixează individual, la un nivel adecvat pentru a se asigura că nivelul de asistență disponibilă pentru fiecare furnizor ACP tradițional, pe parcursul anului de aplicare, nu se reduce cu mai mult de 15 % față de nivelul fondurilor disponibile în anul precedent.
Articolul 6
În cazul în care calculele realizate în conformitate cu articolele 2-5 anterioare indică o sumă mai mică de 0,5 milioane euro pe an, se alocă o sumă minimă de 0,5 milioane euro.
Articolul 7
În cazul în care un furnizor ACP tradițional nu prezintă o cerere de asistență tehnică și financiară în termenul stabilit în articolul 1 alineatul (1) sau în cazul în care programele prezentate nu sunt în conformitate cu strategia pe termen lung stabilită în articolul 1 alineatul (2), Comisia realocă sumele disponibile inițial restului de furnizori ACP, în funcție de programele prezentate și în conformitate cu dispozițiile Regulamentului (CE) nr. 856/99. Se ține seama de situația specială a Somaliei.
Articolul 8
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 iulie 1999.